**Golygydd cynnwys digidol y parth dysgu creadigol**

1. **Y briff**

Mae Dysgu Creadigol drwy'r Celfyddydau – cynllun gweithredu i Gymru a ariennir ar y cyd gan Lywodraeth Cymru a Chyngor Celfyddydau Cymru yn edrych i weithio gyda Golygydd Cynnwys Digidol i ddatblygu strategaeth am ddwy flynedd, gan gynnwys creu cynnwys am y chwe mis cyntaf, i reoli parth dysgu creadigol ar Hwb yn effeithiol a datblygu cynnwys ar ei gyfer.

<https://hwb.gov.wales/parthau/dysgu-creadigol>

Mae gan y parth swyddogaeth eang i gynorthwyo ysgolion i gyfoethogi dysgu ac addysgu drwy fabwysiadu ymagweddau creadigol, gyda meysydd pwrpasol sy'n galluogi athrawon i:

* arddangos astudiaethau achos o’r arfer orau am y celfyddydau
* calendr o ddigwyddiadau a gweithgarwch rhanbarthol i ysgolion ymgysylltu ag ef
* rhwydweithiau pwrpasol i athrawon a gweithwyr celfyddydol drafod gweithgarwch
* cyfleoedd ac adnoddau datblygiad proffesiynol parhaus ar gyfer athrawon
* dolenni i adnoddau’r rhwydwaith rhanbarthol i’r celfyddydau ac addysg megis [plwg](https://www.plwg.cymru/) a [celc](https://celc.arts.wales/)

Mae'r parth yn amhrisiadwy wrth gynnig cyfoeth o wybodaeth dysgu creadigol i athrawon ac ysgolion sy'n gweithio tuag at [gwricwlwm newydd Cymru 2022](https://hwb.llyw.cymru/cwricwlwm-i-gymru). I greu lle llewyrchus a bywiog a fydd yn parhau i ddenu ymweliadau unigol a rhai dro ar ôl tro, mae angen rhywun arnom sy'n gallu cyflawni'r gwaith yn llwyddiannus drwy gwrdd â lefelau gweithgarwch disgwyliedig presennol y parth, gan gynhyrchu strategaeth a fydd yn mapio sut y bydd cynnwys y dyfodol yn cael ei gynhyrchu i ddod â'r parth yn fyw.

Rhagwelwn y bydd y strategaeth yn cynnwys:

* Sicrhau rheolaeth effeithiol o gynnwys y parth
* Codi proffil y parth fel blwch o offer defnyddiol o adnoddau, digwyddiadau a newyddion sy'n cefnogi'r cwricwlwm newydd i Gymru 2022; creu cynllun ar gyfer monitro ac adrodd o ran y data yma
* Cwmpasu cyfnod o ddwy flynedd a chynnwys o leiaf galendr manwl o gynnwys am chwe mis
* Cael cynllun sy'n dangos sut y gellid datblygu a/neu hyrwyddo cynnwys presennol (adnoddau, straeon newyddion, digwyddiadau, astudiaethau achos) yn unol â chwricwlwm newydd Cymru 2022, gan gynnwys amserlen sy'n adlewyrchu'r flwyddyn academaidd – gyda lle ar gyfer cynnwys ymatebol pan fo ei angen
* Cael strategaeth ac amserlen i’r cyfryngau cymdeithasol
* Sicrhau bod yr amrywiaeth o adnoddau, astudiaethau achos a gwybodaeth yn gwbl ddwyieithog ac yn adlewyrchu pob un o bedwar rhanbarth Cymru a'r mathau o ysgolion
* Sicrhau bod y cynnwys o safon ac yn glynu wrth safonau'r parth
* Cynnwys rheoli partneriaeth i ganiatáu i’r Cyngor oruchwylio unrhyw gynnwys a gaiff ei uwchlwytho gan rwydweithiau a phartneriaid i sicrhau ei fod yn cadw at safonau'r parth
* Sicrhau bod y cynnwys wedi'i ddrafftio, ei gymeradwyo a'i gyhoeddi mewn modd amserol mewn partneriaeth â thîm HWB Llywodraeth Cymru

Mae’r Cyngor hefyd yn bwriadu gwella gweithgarwch presennol y parth gyda'r canlynol:

• cyfres o bedwar fideo newydd i hyrwyddo dysgu creadigol

• datblygu adnoddau gyrfa greadigol mewn partneriaeth â Sgiliau Creadigol a Diwylliannol

Nid yw'r rhain wedi'u cynnwys yng nghylch gwaith y contract yma, ond disgwylir iddynt gael eu hystyried fel rhan o'r strategaeth gyffredinol.

1. **Cefndir**

Cyhoeddwyd Dysgu Creadigol drwy'r Celfyddydau – cynllun gweithredu i Gymru ym Mawrth 2015 ac mae'n cael ei ariannu ar y cyd gan Lywodraeth Cymru a Chyngor Celfyddydau Cymru.

Mae dysgu creadigol drwy'r celfyddydau yn rhoi cyfle i bob ysgol yng Nghymru i ddechrau gweithio tuag at integreiddio'r agweddau creadigol ar bedwar diben Cwricwlwm i Gymru: cwricwlwm am oes. Nod y rhaglen yw helpu ysgolion i ddatblygu eu gallu i gyflwyno maes dysgu a phrofiad yn y celfyddydau mynegiannol, a datblygu sgiliau creadigol ar draws y cwricwlwm i gefnogi'r pedwar diben, yn benodol, ddatblygu disgyblion hyderus, galluog ac uchelgeisiol sy’n gyfranwyr mentrus, creadigol â sgiliau byw.

Mae gan y rhaglen dri nod:

* Cynyddu a gwella profiadau a chyfleoedd celfyddydol mewn ysgolion
* Gwella cyrhaeddiad drwy greadigrwydd
* Cefnogi athrawon ac ymarferwyr celfyddydol i ddatblygu eu sgiliau

Mae dau faes i'r rhaglen –

* Cynllun yr Ysgolion Creadigol Arweiniol
* Cynnig y Celfyddydau ac Addysg i Gymru gyfan

Nod yr ysgolion creadigol arweiniol yw hybu ffyrdd newydd o weithio mewn ysgolion, gan ddysgu drwy'r celfyddydau i ddatblygu rhaglen ddysgu arloesol i weddnewid safon addysgu a dysgu.

Nod [cynnig y celfyddydau ac addysg i Gymru gyfan](http://www.arts.wales/arts-in-wales/creative-learning/the-all-wales-arts-and-education-programme) yw galluogi ysgolion i fanteisio ar wybodaeth artistiaid, sefydliadau celfyddydol a diwylliannol i wella ac ategu addysgu ar draws y cwricwlwm.

Nod y cynnig yw:

* Cynyddu a gwella cyfleoedd i athrawon a dysgwyr yn ein hysgolion weithio gydag artistiaid a sefydliadau celfyddydol/diwylliannol/treftadaeth
* Cynyddu'r cyfleoedd i bobl ifanc gael profiad o waith artistiaid a sefydliadau celfyddydol/diwylliannol Cymru
* Creu rhagor o gyfleoedd i gyfathrebu ac ar gyfer partneriaethau rhwng ysgolion, artistiaid, sefydliadau celfyddydol/diwylliannol/treftadaeth a chymunedau lleol

Mae pedair prif elfen i'r cynnig:

* Rhwydweithiau rhanbarthol y celfyddydau ac addysg
* y parth dysgu creadigol
* C[ronfa Profi'r Celfyddydau](https://creativelearning.arts.wales/funding/get-started/creative-learning-funding) (Ewch i Weld a Chydweithio Creadigol)
* Celc, y pecyn cymorth i'r celfyddydau, llythrennedd a rhifedd

Cewch ragor o wybodaeth am Ddysgu Creadigol drwy'r Celfyddydau yn:

<https://creativelearning.arts.wales/cy/clta-hafan>

<https://hwb.gov.wales/parthau/dysgu-creadigol/amdanom-ni/>

1. **Cyllideb a chwmpas**

Rhagwelwn y bydd y prosiect yn costio hyd at £6,500 gan gynnwys TAW a’r holl dreuliau. Rhowch inni ddadansoddiad cynhwysol o’r gyllideb, gan gynnwys unrhyw gostau teithio. Y corff comisiynu ar gyfer y gwaith yw Cyngor Celfyddydau Cymru.

Disgwylir i'r contract ddechrau ganol Chwefror 2020 a dod i ben ar 30 Ebrill 2020. Bydd yr holl brisiau'n aros yn ddigyfnewid am y cyfnod yna, gan gynnwys TAW.

1. **Amserlen**

* Ymatebion tendr yn ôl erbyn hanner nos 18 Chwefror 2020
* Gwerthusiad 19 Chwefror 2020
* Cyfweld â darparwyr posibl 24 Chwefror 2020
* Disgwyl penderfyniad 25 Chwefror 2020
* Bod ar waith erbyn 26 Chwefror 2020
* **Dyddiad cau’r prosiect 30 Ebrill 2020**

1. **Cyswllt**

Prif gyswllt y Cyngor fydd:

Hannah Greys

Rheolwr Rhaglen

Cyngor Celfyddydau Cymru

Plas Bute

Caerdydd CF10 5AL [dysgu.creadigol@celf.cymru](mailto:dysgu.creadigol@celf.cymru)

|  |  |
| --- | --- |
| **Cwestiynau am y dull**  Byddwn ni’n pwysoli’n gyfartal bob cwestiwn  Ni fyddwn ni’n ystyried gwybodaeth ychwanegol na ofynnwyd amdani yn y gwahoddiad i dendro  **1.** | |
| **a.** | Disgrifiwch eich dealltwriaeth o ofynion y briff a'ch barn am her y tasgau sydd i'w cyflawni. |
| **Ateb** |  |
| **b.** | Manylwch ar eich dull o ddatblygu strategaeth sy'n benodol i'r briff. |
| **Ateb** |  |
| **c.** | Darparwch dystiolaeth o sgiliau technegol priodol, gwybodaeth a hanes o lwyddo wrth gyflawni strategaethau cymaradwy. |
| **Ateb** |  |

Bydd y Cyngor yn gwerthuso fel a ganlyn:

|  |  |
| --- | --- |
| **Sgôr** | **Meini prawf i ddyfarnu sgôr** |
| 4 | Mae ymateb y darparwr posibl yn galluogi'r gwerthuswr i gael dealltwriaeth gynhwysfawr o sut y caiff y gofyniad ei fodloni. Gall y gwerthuswr nodi'n glir dystiolaeth gynhwysfawr y bydd yr ymateb yn cyflawni'r holl ofynion. Mae'r ymateb hefyd yn dangos sut y darperir gwerth ychwanegol perthnasol. |
| 3 | Mae ymateb y darparwr posibl yn galluogi'r gwerthuswr i gael dealltwriaeth gynhwysfawr o sut y caiff y gofyniad ei fodloni. Gall y gwerthuswr nodi'n glir dystiolaeth gynhwysfawr y bydd yr ymateb yn cyflawni'r holl ofynion. |
| 2 | Mae ymateb y darparwr posibl yn galluogi'r gwerthuswr i ddeall sut y caiff y gofyniad ei fodloni. Gall y gwerthuswr nodi tystiolaeth ddigonol y bydd yr ymateb yn cyflawni'r rhan fwyaf o'r gofynion. Mae'n bosibl bod yr ymateb naill ai wedi codi pryder neu amheuaeth neu'n anghyson mewn rhai agweddau. |
| 1 | Nid yw ymateb y darparwr posibl yn galluogi'r gwerthuswr i ddeall sut y bodlonir y gofyniad. Ni all y gwerthuswr nodi'n glir y bydd yr ymateb yn cyflawni'r rhan fwyaf o'r gofynion oherwydd diffyg tystiolaeth a/neu fod y darparwr posibl dim ond yn dangos dealltwriaeth gyfyngedig. |
| 0 | Mae'r gwerthuswr o'r farn fod y darparwr posibl wedi methu ag ateb y cwestiwn neu roi ymateb perthnasol. |

Bydd ymateb y darparwr posibl i bob cwestiwn yn cael ei werthuso a'i sgorio gan uchafswm o 4 marc fel y tabl uchod.

**7. Rhestr brisio**

Rhaid ichi gyflwyno rhestr brisio. Y costau hyn fydd sail y cyflwyniad.

Caiff yr holl brisiau eu nodi mewn punnoedd sterling a heb gynnwys TAW ac arhosant yn ddigyfnewid am gyfnod y contract

Dylech chi gynnwys y costau canlynol yn eich cyflwyniad: yr holl dreuliau, adnoddau, adroddiadau, costau cyfieithu a phrofion sy'n briodol ac a ddisgrifir yn y fanyleb.

**8. Ymgeisio**

£6,500 yw cyfanswm yr arian sydd ar gael i’r gwaith gan gynnwys **TAW** a’r holl dreuliau.

I ymgeisio, atebwch y cwestiynau am y dull uchod a’u cyflwyno ar ffurf gynnig gyda chyllideb wedi’i chostio’n llawn ac enghreifftiau o waith blaenorol tebyg erbyn **18 Chwefror 2020.**

E-bostiwch eich cynnig at: [dysgu.creadigol@celf.cymru](mailto:dysgu.creadigol@celf.cymru)

Gallwch gyflwyno ymateb yn Gymraeg, yn Saesneg neu'n ddwyieithog

Ni fyddwn ni’n ystyried unrhyw gynnig hwyr – rhaid ichi gyflwyno’n brydlon.

Dylech chi gynnwys y costau canlynol yn eich cyflwyniad: yr holl dreuliau, adnoddau, adroddiadau, costau cyfieithu a phrofion sy'n briodol ac a ddisgrifir yn y fanyleb.

Telerau ac amodau

**Rhyddid gwybodaeth**

Mae'n bosibl y bydd yn rhaid i’r Cyngor ddatgelu gwybodaeth a ddarperir gan dendrwyr mewn ymateb i'r briff dan Ddeddf Rhyddid Gwybodaeth 2000 neu is-ddeddfwriaeth a wnaed dan hon a’r Rheoliadau Gwybodaeth Amgylcheddol (at ei gilydd, "y ddeddfwriaeth rhyddid gwybodaeth").

Pan fo darparwr posibl yn nodi bod gwybodaeth yn fasnachol sensitif, bydd y Cyngor yn ymdrechu i gynnal cyfrinachedd. Ond dylai darparwyr posibl nodi, hyd yn oed lle y nodir bod gwybodaeth yn sensitif o safbwynt masnachol, y gall fod yn ofynnol i’r Cyngor ddatgelu gwybodaeth o'r fath yn unol â'r ddeddfwriaeth rhyddid gwybodaeth. Yn benodol, mae'n ofynnol i’r Cyngor gyrraedd barn annibynnol ynghylch a yw'r wybodaeth wedi'i heithrio rhag cael ei datgelu dan y ddeddfwriaeth rhyddid gwybodaeth ac a yw er budd y cyhoedd i’w datgelu ai peidio. Felly ni all y Cyngor warantu na ddatgelir unrhyw wybodaeth a nodir yn 'gyfrinachol' neu'n ‘sensitif yn fasnachol’.

Mae'r darparwr posibl yn cydnabod, ac eithrio unrhyw wybodaeth sydd wedi'i heithrio rhag cael ei datgelu yn unol â’r ddeddfwriaeth rhyddid gwybodaeth, nad yw amodau'r contract yn wybodaeth gyfrinachol. Bydd y Cyngor yn gyfrifol am benderfynu yn ei ddisgresiwn llwyr a oes unrhyw rai o amodau'r contract wedi'u heithrio rhag eu datgelu yn unol â’r ddeddfwriaeth rhyddid gwybodaeth.

**Canfasio a pheidio â chydgynllwynio**

Heblaw bod y Cyngor yn benodol yn ei awdurdodi, ni fydd tendrwyr yn mynd at unrhyw dendrwr arall neu aelod o staff y Cyngor gyda golwg ar geisio gwybodaeth mewn perthynas ag unrhyw ran o'u cyflwyniad neu eu cynigion neu'n ceisio cefnogi neu wella eu rhagolygon o gael ei ddewis. Gallai unrhyw gydgynllwynio rhwng tendrwyr, cyfuno tendrwyr neu drosglwyddo unrhyw bartner ecwiti, rheolwr datblygu, cynghorydd neu is-gontractwr o un tendrwr i'r llall arwain at wahardd y tendrwyr dan sylw yn ôl disgresiwn y Cyngor.

**Pris/cyllideb**

Cyfrifoldeb clir y tendrwr yw rhoi pris/dyfynbris addas i’r Cyngor am ddarparu a gorffen y gwasanaeth gofynnol. Felly ni fyddwn ni’n gohebu â neb am y gyllideb. Rydym ni’n disgwyl i'r holl ddarparwyr posibl rhoi inni gynnig cystadleuol sy’n seiliedig ar y wybodaeth yn y ddogfen yma.

Rydym ni’n hapus i drafod cynllun talu sy'n caniatáu taliad o 50% ar ddechrau'r gwaith a 50% ar gynhyrchu'r golygiad terfynol.

Bydd yr holl ddeunydd a gyhoeddir o ran y briff yn aros yn eiddo i’r Cyngor a chaiff ei ddefnyddio at ddibenion yr ymarfer caffael yma’n unig.

Cyfrinachedd

Yn ddarostyngedig i’r eithriadau yng Nghyfarwyddyd 2.2, mae cynnwys y briff yn cael ei ddarparu gan y Cyngor ar yr amod y bydd darparwyr posibl yn:

trin cynnwys y briff ac unrhyw ddogfennau cysylltiedig (a elwir gyda'i gilydd ‘y wybodaeth') yn gyfrinachol, heblaw i'r graddau eu bod eisoes yn hysbys i'r cyhoedd

* + 1. peidio â datgelu, copïo, atgynhyrchu, dosbarthu na phasio unrhyw wybodaeth i unrhyw berson arall ar unrhyw adeg na chaniatáu i unrhyw un o'r pethau hyn ddigwydd
    2. peidio â defnyddio unrhyw wybodaeth at unrhyw ddiben heblaw at ddibenion cyflwyno (neu benderfynu a ddylid cyflwyno)
    3. peidio ag ymgymryd ag unrhyw weithgarwch cyhoeddusrwydd mewn unrhyw ran o'r cyfryngau

Gall darparwyr posibl ddatgelu, dosbarthu neu drosglwyddo unrhyw wybodaeth i gynghorwyr neu isgontractwyr y darparwr posibl neu i unrhyw berson arall ar yr amod naill ai:

gwneir hyn at y diben yn unig o alluogi cyflwyniad a bod y person sy'n derbyn yr wybodaeth yn ymrwymo'n ysgrifenedig i gadw'r wybodaeth yn gyfrinachol ar yr un telerau â phe bai'r person yna’n ddarparwr posibl neu

* + 1. bod y darparwr posibl yn cael caniatâd ysgrifenedig y Cyngor ymlaen llaw mewn perthynas â datgelu, dosbarthu neu drosglwyddo gwybodaeth o'r fath neu
    2. bod y datgeliad yn cael ei wneud yn unswydd i gael cyngor cyfreithiol gan gyfreithwyr allanol mewn perthynas â chaffael neu unrhyw gontract sy'n deillio ohono neu
    3. bod yn rhaid i’r darparwr posibl yn ôl y gyfraith wneud datgeliad o'r fath

2.2 Gall darparwyr posibl ddatgelu, dosbarthu neu drosglwyddo unrhyw wybodaeth i gynghorwyr neu isgontractwyr y darparwr posibl neu i unrhyw berson arall ar yr amod naill ai:

2.2.1 Gwneir hyn at y diben yn unig o alluogi cyflwyno tendr a bod y person sy'n derbyn yr wybodaeth yn ymgymryd yn ysgrifenedig i gadw'r wybodaeth yn gyfrinachol ar yr un telerau â phe bai'r person hwnnw yn ddarparwr posibl neu

2.2.2 bod y darparwr posibl yn cael caniatâd ysgrifenedig y Cyngor ymlaen llaw mewn perthynas â datgelu, dosbarthu neu drosglwyddo gwybodaeth o'r fath neu

2.2.3 gwneir y datgeliad at y diben yn unig o gael cyngor cyfreithiol gan gyfreithwyr allanol mewn perthynas â chaffael neu unrhyw gontract sy'n deillio ohono neu

2.2.4 bod yn rhaid i’r darparwr posibl yn ôl y gyfraith wneud datgeliad o'r fath

2.3 o ran cyfarwyddiadau 2.1 a 2.2 uchod mae'r diffiniad o 'berson' yn cynnwys unrhyw berson, unigolyn, cwmni, sefydliad, corff neu gymdeithas, corfforaethol neu anghorfforedig(ond heb fod yn gyfyngedig i’r rhestr yma).

**Trosglwyddo ar ddiwedd y contract**

Ar ddiwedd y contract, dim ond ar ôl cau neu drosglwyddo'n foddhaol yr holl faterion sy'n weddill (gan gynnwys trosglwyddo'r holl wybodaeth, cofnodion a data ac ati) y gwneir y taliad olaf.

**Datganiad amgylcheddol**

Mae’r Cyngor wedi ymrwymo i leihau effaith ei waith beunyddiol ar yr amgylchedd ac mae ein holl gyflenwyr yn cael eu hannog i leihau niwed i'r amgylchedd lle y bo'n bosibl.

**Diogelu data**

* Rhaid talu sylw dyledus i ofynion cyfrinachedd y contract ac i'r Ddeddf Diogelu Data ([www.dataprotection.gov.uk)](http://AACEE2D4B43BC1FCAB3466A84FD90D06CFA71C01/http%3A%2F%2Fwww.dataprotection.gov.uk%29) a'r Rheoliad Diogelu Data Cyffredinol 2016/679/EU
* Bydd y contractwr yn sicrhau bod yr holl waith o brosesu data personol, sy'n ymwneud â'r contract, o'r dechrau i'r diwedd, yn cael ei wneud yn unol â gofynion Deddf Diogelu Data 1998 a Rheoliad Diogelu Data Cyffredinol.
* Gall y contractwr brosesu data personol a/neu ddata personol sensitif o bryd i'w gilydd wrth gyflawni ei rwymedigaethau dan y contract. Ni fydd y contractwr yn prosesu'r cyfryw ddata personol a/neu ddata personol sensitif (fel y'u diffinnir gan y Rheoliad Diogelu Data Cyffredinol) heblaw yn unol â'r contract, y gellir ei ddiwygio o bryd i'w gilydd, drwy gytundeb ar y cyd. Dim ond yn ystod cyfnod y contract y bydd gan y contractwr hawl i brosesu data personol, neu hyd nes y caiff ei derfynu, pa un bynnag yw'r cynharaf.
* Ni fydd y contractwr yn cyflawni ei rwymedigaethau dan y cytundeb mewn ffordd sy'n peri i unrhyw un arall dorri unrhyw un o'i rwymedigaethau dan y ddeddfwriaeth diogelu data
* Bydd y contractwr bob amser yn sicrhau y glynir wrth yr ymrwymiad cyfrinachedd a roddir i bynciau ac na chaiff unrhyw ddata ei ryddhau a allai fod yn gysylltiedig ag unigolyn adnabyddadwy, heb ganiatâd yr unigolyn. Rhaid ei gwneud yn glir i'r cyfranogwyr yn eu taflenni gwybodaeth a'u llythyrau, mai'r unig bobl a fydd yn gallu gweld y data fydd aelodau allweddol o'r tîm contractio a'r tîm ymchwil.
* Bydd y contractwr yn gyfrifol am sicrhau nad yw unrhyw ddata a ddelir yn peryglu cyfrinachedd ymatebwyr.
* Bydd disgwyl i'r contractiwr llwyddiannus storio data personol yn ddiogel mewn ffordd, ac am gyfnod, i'w gytuno gyda'r cleient.

Mae'r cleient yn rhagweld y bydd angen cymeradwyaeth foesegol ar gyfer y gwaith. Gofynnir i gynigwyr nodi eu polisi ar gyfrinachedd a moeseg a'u profiad o ddelio â data cyfrinachol. Bydd disgwyl i'r contractiwr llwyddiannus brosesu data personol dan ofynion Deddf Diogelu Data 2018 a throsglwyddo'r holl ddata personol ar ddiwedd y contract i’r Cyngor, fel rhan o'r trefniadau cyffredinol ar gyfer trosglwyddo pethau.

Bydd y darparwr posibl yn dangos dealltwriaeth ac ymrwymiad i amrywiaeth a chydraddoldeb

**Amddiffyn plant ac oedolion bregus**

a. Bydd y cymal yma dim ond yn gymwys os, wrth ddarparu'r gwasanaethau, byddwch chi neu eich partneriaid busnes neu’ch gweithwyr yn goruchwylio pobl sy'n agored i niwed neu ofalu amdanynt neu'n cael cysylltiad uniongyrchol â nhw.

b. Ystyr 'pobl sy'n agored i niwed' yw:

i. pobl dan 18 oed a

ii. pobl sydd angen, neu a allai fod angen, wasanaethau gofal cymunedol oherwydd anabledd meddyliol neu ddysgu, anabledd arall, oedran neu salwch, ac sydd, neu a all fod, yn methu gofalu amdanynt eu hunain neu'n methu amddiffyn eu hunain rhag niwed neu gamfanteisio sylweddol.

c. Rhaid ichi ystyried yr holl risgiau sy'n gysylltiedig â darparu'r gwasanaethau a chymryd pob cam rhesymol i sicrhau diogelwch pob person sy'n agored i niwed, a gofyn am ganiatâd ysgrifenedig gan ofalwr neu warcheidwad awdurdodedig cyfreithiol y person sy'n agored i niwed cyn cael unrhyw gysylltiad uniongyrchol sylweddol â'r person sy'n agored i niwed.

ch. heb gyfyngu ar isgymal 16 (c), rhaid ichi fabwysiadu a chyflawni polisi a chyfres o weithdrefnau ysgrifenedig i amddiffyn pobl agored i niwed os:

i. ydych yn gwmni neu'n bartneriaeth, neu os ydych yn unigolyn sy'n cyflogi pobl eraill a

ii. wrth ddarparu'r gwasanaethau, mae eich cyflogeion neu’ch contractwyr yn goruchwylio pobl sy'n agored i niwed, yn gofalu amdanynt neu'n cael cysylltiad uniongyrchol sylweddol â nhw.

d. Fel rhan o'r gweithdrefnau a grybwyllir yn isgymal 16 (ch) rhaid ichi wirio cefndir a gweld datgeliadau’r gwasanaeth datgelu a gwahardd ar gyfer eich darpar weithwyr, contractwyr neu wirfoddolwyr a fydd, wrth ddarparu'r gwasanaethau, yn goruchwylio pobl sy'n agored i niwed, yn gofalu amdanynt neu'n cael cysylltiad uniongyrchol sylweddol â nhw.

Os mai chi yw'r person sydd â chyswllt uniongyrchol sylweddol â phobl sy'n agored i niwed, rhaid i chi, cyn cael unrhyw gysylltiad uniongyrchol sylweddol â'r person sy'n agored i niwed, gynnig i'w ofalwr neu'r gwarcheidwad a awdurdodwyd yn gyfreithiol, eich caniatâd i wirio eich cefndir chi a phe byddai'r gofalwr neu'r gwarcheidwad yn dymuno gwneud, weld y datgeliadau o’r gwasanaeth datgelu a gwahardd.

dd. Mae'n rhaid ichi gydymffurfio ag is-gymal 16 (d) hyd yn oed os nad yw'n ofynnol ichi wneud hynny dan unrhyw ddeddfwriaeth safonau gofal a diogelu plant a hyd yn oed os yw'r gwaith yn ffurfiol, yn anffurfiol, yn wirfoddol neu'n gyflogedig.

e. Ni all y Cyngor roi gwybod ichi am eich rhwymedigaethau cyfreithiol mewn perthynas â'ch ymwneud â phobl sy'n agored i niwed, ac ni ddylid ystyried y cymal hwn fel cyngor felly. Os oes gennych unrhyw ymholiadau am eich rhwymedigaethau, rydym ni’n eich cynghori'n gryf i geisio eich cyngor cyfreithiol annibynnol a hefyd i gysylltu â'r Gymdeithas Genedlaethol er Atal Creulondeb i Blant ([www.nspcc.org.uk](http://www.nspcc.org.uk))

**Yswiriant**

Mae’r Cyngor yn ei gwneud yn ofynnol i bob darparwr posibl ddarparu'r canlynol, lle y bo'n briodol, ar gyfer pob hawliad:

Atebolrwydd cyhoeddus £5,000,000